Twee babas binne twee dae in Kaapstad weggegooiArgieffoto Twee pasgebore babas is die afgelope twee dae in Kaapstad in asblikke weggegooi. Kapt. FC van Wyk, ŉ polisiewoordvoerder, het Donderdag aan Maroela Media gesê een van die babatjies is vanoggend om 08:20 by ŉ bushalte in die middestad aangetref. “ŉ Voetganger het die polisie van Mitchellsplein ontbied, nadat hulle ŉ kind se voet in ŉ asblik gesien het,” het Van Wyk gesê. Die babaseuntjie was in ŉ wit en blou gestreepte handdoek toegedraai. “Paramedici het die baba op die toneel dood verklaar. ŉ Nadoodse ondersoek word gedoen om te bepaal waaraan die kind dood is,” het hy bygevoeg. Van Wyk het gesê die polisie ondersoek ŉ saak van verberging van ŉ geboorte. Nog ŉ pasgebore baba is Woensdagoggend in ŉ asblik buite ŉ huis in Strandfontein aangetref. ŉ Hawelose man het op die lykie afgekom. Die baba was ook in ŉ handdoek toegedraai en die naelstring was nog steeds aan die baba vas. Niemand is nog in verband met die voorvalle in hegtenis geneem nie. Van Wyk het enigiemand wat die polisie met hul ondersoek kan bystaan, versoek om Crime Stop by 08600 10111 te bel.